RO Jurnalul Oficial al Uniunii Europene C 109/23

Aviz de inițiere a unei reexaminări intermediare parțiale a măsurilor antidumping care se aplică importurilor de păstrăv curcubeu mare originar din Norvegia

(2007/C 109/13)

Comisia a primit o cerere de reexaminare intermediară parțială în conformitate cu articolul 11 alineatul (3) din Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene („regulamentul de bază”) (1).

1. Cererea de reexaminare

Cererea a fost înaintată de Sjøtroll Havbruk AS, Lerøy Fossen AS, Firda Sjøfarmer AS, Coast Seafood AS, Hallvard Leroy AS și Sirena Norway AS, producători și exportatori din Norvegia („solicitanții”).

Cererea se limitează la examinarea nivelului de dumping al importurilor de păstrăv curcubeu mare originar din Norvegia.

2. Produs

Se instituie un drept antidumping definitiv la importurile de păstrăvi curcubeu mari (Oncorhynchus Mykiss), proaspeți, refrigerați sau congelați, sub formă de pești întregi (cu cap și branhii, eviscerați, cântărind mai mult de 1,2 kg pe bucată sau decapitați, fără branhii și eviscerați, cântărind mai mult de 1 kg pe bucată), sau sub formă de file (cântărind mai mult de 0,4 kg pe bucată), originari din Norvegia („produsul în cauză”), în prezent încadrați la codurile NC 0302 11 20, 0303 21 20, 0304 10 15 până în decembrie 2006 și 0304 19 15 din ianuarie 2007, respectiv 0304 20 15 până în decembrie 2006 și 0304 29 15 din ianuarie 2007. Aceste coduri NC sunt menționate doar cu titlu informativ.

3. Măsuri existente

Măsurile aflate în vigoare în prezent sunt o taxă antidumping definitivă instituită de Regulamentul (CE) nr. 437/2004 al Consiliului (2) privind importurile de păstrăvi curcubeu mari originari din Norvegia.

4. Motivele reexaminării

Cererea în conformitate cu articolul 11 alineatul (3) din regulamentul de bază conține elemente de probă prima facie, furnizate de solicitanți, conform cărora împrejurările pe baza cărora au fost instituite măsurile s-au modificat și aceste modificări sunt durabile.

Solicitanții invocă, inter alia, că prețurile lor la export în Comunitate pentru produsul în cauză au crescut semnificativ și cu mult față de prețurile de pe piața internă și costurile de producție din Norvegia. Aceasta presupune o reducere sau eliminare a dumpingului. Solicitanții susțin că aceste elemente de probă privind reducerea sau eliminarea dumpingului se aplică, de asemenea, tuturor exporturilor către Comunitate ale produsului reexaminat. Solicitanții au oferit elemente de probă în sprijinul acestei cereri. Prin urmare, pentru a compensa dumpingul, nu mai este necesară menținerea măsurilor la nivelurile actuale, bazate pe nivelul de dumping stabilit anterior, pentru importurile de păstrăv curcubeu mare originar din Norvegia.

Având în vedere elementele de probă menționate anterior și dat fiind că pentru importurile produsului în cauză se aplică o taxă unică la nivelul întregii țări, se consideră că reexaminarea parțială ar trebui să se axeze pe nivelul de dumping al tuturor importurilor de păstrăv curcubeu mare originar din Norvegia.

5. Procedura de constatare a dumpingului

În urma consultării comitetului consultativ și după ce a constatat că există probe suficiente care să justifice inițierea procedurii de reexaminare intermediară parțială, Comisia decide inițierea unei reexaminări în conformitate cu articolul 11 alineatul (3) din regulamentul de bază, care se limitează la dumping.

Ancheta va evalua necesitatea de a continua, de a elimina sau de a modifica măsurile existente cu privire la importurile de păstrăv curcubeu mare originar din Norvegia.

(a) Eșantionare

Având în vedere numărul aparent ridicat de părți implicate în procedură, Comisia poate decide să recurgă la tehnica de eșantionare în conformitate cu articolul 17 din regulamentul de bază.

Informațiile privind volumul, solicitate la punctele 5 litera (a) punctul (i) și 5 litera (a) punctul (ii) de mai jos ar trebui furnizate pe baza echivalentului de pește întreg care să fie utilizat consecvent pentru toate datele prezentate. În plus, ar trebui furnizată, după caz, lista ratelor de conversie utilizate.

(i) Eșantionare pentru exportatorii/producătorii din Norvegia

Pentru a permite Comisiei să decidă dacă eșantionarea este necesară și, în caz afirmativ, să determine compoziția eșantionului, toți exportatorii/producătorii sau reprezentanții acționând în numele lor sunt invitați să se prezinte, contactând Comisia, și să furnizeze următoarele informații privind societatea sau societățile lor, în termenul prevăzut la punctul 6 litera (c) punctul (i) și sub forma prevăzută la punctul 7:

— nume, adresă, adresă de e-mail, numere de telefon și de fax și persoană de contact,

— cifra de afaceri, exprimată în moneda națională, precum și volumul, exprimat în kg, pe baza echivalentului de pește întreg, al produsului în cauză la exportul către Comunitate, pe perioada 1 aprilie 2006-31 martie 2007 (perioada de anchetă — „PA”),

— cifra de afaceri, exprimată în moneda națională, precum și volumul vânzărilor pe piața internă a produsului în cauză, exprimat în kg, pe baza echivalentului de pește întreg, pe perioada de anchetă,

— precizarea intenției societății de a solicita sau nu o marjă individuală (3) (marjele individuale pot fi solicitate numai de către producători),

— descrierea exactă a activităților societății în legătură cu producția produsului în cauză,

— volumul exprimat în kg, pe baza echivalentului de pește întreg, al producției produsului în cauză, capacitatea de producție și investițiile în capacitatea de producție pe perioada de anchetă,

— denumirea și descrierea exactă a activităților tuturor societăților asociate (4) care participă la producerea și/sau vânzarea (la export și/sau pe piața internă) produsului în cauză, precum și volumul producției în cauză (respectiv cantitatea recoltată) cuprins în volumul menționat anterior,

— orice altă informație relevantă care ar putea ajuta Comisia să determine compoziția eșantionului.

Prin comunicarea informațiilor menționate anterior, societatea își exprimă acordul de a fi eventual inclusă în eșantion. În cazul în care societatea este aleasă pentru a face parte din eșantion, aceasta presupune că societatea trebuie să răspundă la un chestionar și că acceptă verificarea răspunsurilor la fața locului. Dacă societatea arată că nu este de acord cu o eventuală includere a sa în eșantion, se va considera că nu a cooperat la anchetă. Consecințele necooperării sunt prevăzute la punctul 8 de mai jos.

Pentru a obține informațiile necesare pentru determinarea compoziției eșantionului de exportatori/producători, Comisia va contacta, de asemenea, autoritățile din țara din care provin exporturile, precum și orice alte asociații cunoscute de exportatori/producători.

(ii) Eșantionare pentru importatori

Pentru a permite Comisiei să decidă dacă eșantionarea este necesară și, în caz afirmativ, să aleagă un eșantion, toți importatorii sau reprezentanții care acționează în numele lor sunt invitați să se prezinte Comisiei și să îi furnizeze următoarele informații privind societatea sau societățile lor, în termenul prevăzut la punctul 6 litera (c) punctul (i) și sub forma prevăzută la punctul 7:

— nume, adresă, adresă de e-mail, numere de telefon și de fax și persoană de contact,

— cifra de afaceri totală, exprimată în euro, realizată de societate în perioada de anchetă,

— numărul total de angajați,

— descrierea exactă a activităților societății în legătură cu produsul în cauză,

— volumul, exprimat în kg, pe baza echivalentului de pește întreg, precum și valoarea, exprimată în euro, a importurilor și vânzărilor produsului în cauză, originar din Norvegia, efectuate pe piața Comunității în perioada de anchetă,

— denumirea și descrierea exactă a activităților tuturor societăților asociate (5), care participă la producerea și/sau vânzarea produsului în cauză,

— orice altă informație relevantă care ar putea ajuta Comisia să determine compoziția eșantionului.

Prin comunicarea informațiilor menționate anterior, societatea își exprimă acordul de a fi eventual inclusă în eșantion. În cazul în care societatea este aleasă pentru a face parte din eșantion, aceasta presupune că societatea trebuie să răspundă la un chestionar și că acceptă verificarea răspunsurilor la fața locului. Dacă societatea arată că nu este de acord cu o eventuală includere a sa în eșantion, se va considera că nu a cooperat la anchetă. Consecințele necooperării sunt prevăzute la punctul 8 de mai jos.

Pentru a obține informațiile necesare pentru determinarea compoziției eșantionului de importatori, Comisia va contacta, de asemenea, orice alte asociații cunoscute de importatori.

(iii) Compoziția definitivă a eșantioanelor

Orice parte interesată care dorește să furnizeze informații pertinente privind alegerea eșantioanelor trebuie să le comunice în termenul prevăzut la punctul 6 litera (c) punctul (ii).

Comisia intenționează să stabilească compoziția definitivă a eșantioanelor după consultarea părților în cauză care și-au exprimat dorința de a fi incluse în eșantion.

Societățile incluse în eșantioane trebuie să răspundă la un chestionar în termenul prevăzut la punctul 6 litera (c) punctul (iii) și trebuie să coopereze în cadrul anchetei.

În cazul unei cooperări deficitare, Comisia poate să-și stabilească concluziile în baza probelor disponibile, în conformitate cu articolul 17 alineatul (4) și articolul 18 din regulamentul de bază. O concluzie bazată pe probele disponibile poate fi mai puțin avantajoasă părții în cauză, după cum este explicat la punctul 8.

(b) Chestionare

Pentru a obține informațiile pe care le consideră necesare pentru anchetă, Comisia va trimite chestionare exportatorilor/producătorilor din Norvegia incluși în eșantion, tuturor asociațiilor de exportatori/producători, importatorilor incluși în eșantion, tuturor asociațiilor de importatori care au colaborat la ancheta care a condus la măsurile actuale, precum și autorităților din țara exportatoare în cauză. Aceste informații, precum și elementele de probă trebuie să fie comunicate Comisiei în termenul prevăzut la punctul 6 litera (a).

c) Colectarea informațiilor și desfășurarea audierilor

Toate părțile interesate sunt invitate să își exprime punctele de vedere, să comunice și alte informații, pe lângă răspunsurile date în chestionar, precum și să aducă elemente de probă pentru susținerea lor. Aceste informații, precum și elementele de probă trebuie să fie comunicate Comisiei în termenul prevăzut la punctul 6 litera (a).

În plus, Comisia poate audia părțile interesate, cu condiția ca acestea să trimită o solicitare din care să reiasă că au motive speciale pentru care ar trebui să fie audiate. Solicitarea trebuie făcută în termenul prevăzut la punctul 6 litera (b).

6. Termene

(a) Termene generale

(i) Pentru părți, în vederea solicitării unui chestionar

Toate părțile interesate ar trebui să solicite un chestionar sau alte formulare de cerere în cel mai scurt timp, cel târziu în 15 zile de la publicarea prezentului aviz în Jurnalul Oficial al Uniunii Europene.

(ii) Pentru părți în vederea prezentării, pentru a răspunde la chestionar și pentru orice alte informații

Pentru ca demersurile părților să fie luate în considerare în timpul anchetei, toate părțile interesate trebuie să se prezinte, contactând Comisia și, în lipsa unor dispoziții contrare, să-și prezinte punctele de vedere și să trimită răspunsurile la chestionare sau orice alte informații în termen de 40 de zile de la data publicării prezentului aviz în Jurnalul Oficial al Uniunii Europene. Este de subliniat faptul că majoritatea drepturilor procedurale prevăzute în regulamentul de bază pot fi exercitate numai dacă părțile s-au făcut cunoscute în termenul menționat anterior.

Societățile incluse într-un eșantion trebuie să transmită răspunsurile la chestionare în termenul stabilit la punctul 6 litera (c) punctul (iii).

(b) Audieri

De asemenea, toate părțile interesate pot să solicite audierea de către Comisie în același termen de 40 de zile.

(c) Termenul special privind eșantionarea

(i) Informațiile menționate la punctele 5 litera (a) punctul (i) și 5 litera (a) punctul (ii) trebuie să fie comunicate Comisiei în termen de 15 zile de la data publicării prezentului aviz în Jurnalul Oficial al Uniunii Europene, deoarece Comisia intenționează să consulte părțile în cauză care și-au exprimat dorința de a fi incluse în eșantion în legătură cu compoziția definitivă a eșantionului în termen de 21 de zile de la data publicării prezentului aviz în Jurnalul Oficial al Uniunii Europene.

(ii) Orice alte informații pertinente pentru alegerea eșantionului, în conformitate cu punctul 5 litera (a) punctul (iii), trebuie comunicate Comisiei în termen de 21 de zile de la data publicării prezentului aviz în Jurnalul Oficial al Uniunii Europene.

(iii) Răspunsurile la chestionare ale părților incluse în eșantion trebuie comunicate Comisiei în termen de 37 de zile de la data notificării privind includerea lor în eșantion.

7. Observații scrise, răspunsuri la chestionare și corespondență

Toate observațiile și cererile părților interesate trebuie prezentate în scris (nu în format electronic, în lipsa unor dispoziții contrare) și trebuie să menționeze numele, adresa, adresa de e-mail, numerele de telefon și de fax ale părților interesate. Toate observațiile comunicate în scris, inclusiv informațiile solicitate în prezentul aviz, răspunsurile la chestionare și corespondența cu părțile interesate, furnizate cu titlu confidențial, poartă mențiunea „Acces limitat” (6) și, în conformitate cu articolul 19 alineatul (2) din regulamentul de bază, trebuie să fie însoțite de o versiune neconfidențială, care să poarte mențiunea „VERSIUNE DESTINATĂ CONSULTĂRII DE CĂTRE PĂRȚILE INTERESATE”.

Adresa Comisiei pentru corespondență:

European Commission Directorate General for Trade Directorate H Office: J-79 5/16 B-1049 Brussels Fax (32-2) 295 65 05

8. Lipsa cooperării

În cazul în care o parte interesată nu permite accesul sau nu furnizează informațiile necesare în termenul prevăzut sau obstrucționează în mod semnificativ ancheta, se pot stabili concluzii pozitive sau negative, pe baza datelor disponibile, în conformitate cu articolul 18 din regulamentul de bază.

În cazul în care se constată că o parte interesată a furnizat informații false sau eronate, informațiile nu sunt luate în considerare și se pot utiliza datele disponibile, în conformitate cu articolul 18 din regulamentul de bază. În cazul în care o parte interesată nu cooperează sau cooperează doar parțial și sunt folosite datele disponibile, rezultatul anchetei poate fi mai puțin favorabil acelei părți decât în cazul în care aceasta ar fi cooperat.

9. Programul anchetei

În conformitate cu articolul 11 alineatul (5) din regulamentul de bază, ancheta trebuie încheiată în termen de 15 luni de la data publicării prezentului aviz în Jurnalul Oficial al Uniunii Europene.

(1) JO L 56, 6.3.1996, p. 1. Regulament, astfel cum a fost modificat ultima dată prin Regulamentul (CE) nr. 2117/2005 (JO L 340, 23.12.2005, p. 17).

(2) JO L 72, 11.3.2004, p. 23.

(3) Marjele individuale pot fi solicitate în conformitate cu articolul 17 alineatul (3) din regulamentul de bază pentru societățile neincluse în eșantion.

(4) În ceea ce privește sensul expresiei „societăți asociate”, a se vedea articolul 143 din Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (JO L 253, 11.10.1993, p. 1).

(5) În ceea ce privește sensul expresiei „societăți asociate”, a se vedea articolul 143 din Regulamentul (CEE) nr. 2454/93.

(6) Aceasta înseamnă că documentul este destinat exclusiv uzului intern. Acesta este protejat în conformitate cu articolul 4 din Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43). Este un document confidențial, în conformitate cu articolul 19 din regulamentul de bază și cu articolul 6 din Acordul OMC privind punerea în aplicare a articolului VI din GATT 1994 (Acordul antidumping).